Hele Sydeuropa er på ferie, og alt andet end badelivet er gået i stå. Men politikerne i Spanien og Catalonien har travlt. Catalonierne er ved at forberede en folkeafstemning om uafhængighed, som efter planen bliver afholdt 1. oktober, og regeringen i Madrid gør alt for at forhindre den. Det går allerede hårdt til.

»Den spanske stat kan stoppe dette initiativ på 24 timer«, lød det forleden fra viceregeringschef Soraya Saenz de Santamaria, og forsvarsminister María Dolores de Cospedal mindede samtidig om, at hæren og civilgarden også har til opgave at forsvare forfatningen og landets territoriale integritet.

Det var ikke tomme trusler. I de seneste dage har politiet indkaldt catalanske toppolitikere og topembedsmænd til afhøringer i Barcelona. Beskeden til dem er klar: De risikerer fængselsstraf, bøder og eventuel beslaglæggelse af værdier, hvis de deltager i forberedelserne til folkeafstemningen, som ifølge den spanske regering og højesteret er ulovlig.